
Rovarfehérje-kiegészítés hatásának vizsgálata a csukalárva (Esox lucius) takarmányozása során

A haltakarmányozásban nagy szerep jut a hallisztnek, mivel magas fehérjetartalma miatt a legtöbb komplex haltakarmány alapanyagaként szolgál. Az említett fehérje forrás természetvédelmi okokból nem fenntartható, ezért egy másik magas fehérjetartalmú anyag beépítésével kísérleteztünk, ami nem károsítja a környezetet, viszont tápértéke vetekszik a hallisztével.
A dolgozatban a csuka (Exos lucius) lárvakori nevelése során alkalmazható takarmányozási technológiát vizsgáltunk. Ennek során célul tűztük ki a rovarliszt közvetlen felhasználásának vizsgálatát, a kísérlet során mértük a megmaradást és a különböző növekedési paramétereket (testhossz és testtömeg), valamint értékeltük, a technológia gazdasági vetületét.
A rovarliszt katonalégy lárvából származott, melyeket mezőgazdasági hulladékon neveltek, fenntartható módon. A vizsgálatok recirkulációs halnevelő rendszerben történtek, ennek következtében kizárható a különböző külső hatások nagy része, így jól összehasonlíthatóvá váltak az egyes takarmányféleségek.
A lárvanevelési vizsgálatok a MATE SZIC AKI Halgazdálkodási Tanszékén található recirkulációs rendszerben történtek. A 21 napos kísérlet során 15 darab 10 literes medencében (3 csoportra osztva, csoportonként 5-5 medence) 300 db hal került. Csoportoknak megfelelően három különböző takarmányt etettünk: egy kereskedelmi forgalomba kapható ivadéknevelő tápot, keverék takarmányt (50% táp-50% rovarliszt), illetve tisztán rovarlisztet.
Az adatok kiértékelése után elmondható, hogy a kísérletben alkalmazott takarmányok közül, a vegyes (50-50%) takarmány eredményezte a legjobb növekedést, mind testhossz (21,25mm), mind testtömeg (nedves 0,109 g és száraz 0,081 g) esetében. A költségeket tekintve elmondható, habár a vegyes takarmányozás, minden nézőpontot (testhossz, testtömeg, megmaradás) figyelembe véve jobb értékeket mutatott, anyagilag jelenleg még nem éri meg ilyen arányban rovarlisztet alkalmazni.
A kísérlet során kapott eredmények alapján, kijelenthető, hogy a rovarliszt önmagában alkalmas, komplex haltakarmány részleges kiváltásárra. A jövőben fontos szerepe lehet az optimális bekeverési arány meghatározásának, amely mind gazdasági, mind fentarthatósági szempontból ideális eredményeket hozhat.



